**З А П И С Н И К**

**oд 313-та седница на Судскиот совет на Република Северна Македонија одржана во салата на Судскиот совет на Република Северна Македонија на ден 01.07.2019 година, (понеделник) со почеток во 10,15 часот**

На седницата присуствуваа: Киро Здравев, претседател на Советот, Селим Адеми -заменик претседател, Зоран Караџовски, Зоран Теофиловски, Шемседин Јусуфи, Гордана Спиреска, Лорета Горгиева, Сашко Георгиев и Мирсад Суроји - членови на Советот избрани од редот на судиите и Владе Богданоски, Виолета Богојескаи Лидија Каначковиќ - членови на Советот избрани од Собранието на Република Северна Македонија.

Отсутни се: Министерот за правда – Рената Дескоска и Претседателот на Врховен суд на РСМ- Јово Вангеловски, членови по функција, уредно поканети.

Записникот го водеше Анита Андоноска –генерален секратар на Судскиот совет на РСМ. На седницата присуствуваа: Емилија Николиќ - државен советник во Судскиот совет на РСМ, Вера Андрејчин, советник за односи со јавност и Наташа Јаневска - оператор на систем за гласање.

**Претседателот на Советот** откако констатира дека има потребен кворум за работа, го предложи Дневниот ред со укажување дека 5-та точка – „ се повлекува.

Воедно, истакна дека 4-та точка од Девниот ред - „Формирање на комисии на известители по поднесени барања за утврдување на одговорност на судија – претседател на суд“ енејавна.

Отвори расправа по Дневниот ред со предложеното повлекување на 5-та точка - Разгледување на Извештај по поднесено барање за утврдување на одговорност на судија од известител – член на Советот, заради утврдување на навременост и целосност на барањето“. Откако констатира дека никој не се јави за збор предложениот Дневен ред го стави на гласање. По гласањето констатира дека со 12 гласа „За“ е усвоен следниот

**Д Н Е В Е Н    Р Е Д**

1. Донесување на одлуки за продолжување на мандатот на судиите кои поднеле изјави за продолжување на мандатот согласно Законот за судови.
2. Донесување на Одлука за утврдување на престанок на судиска функција поради исполнување на услови за старосна пензија.
3. Одлучување по поднесено барање на судија за надомест на патни трошоци.
4. Формирање на комисии на известители по поднесени барања за утврдување на одговорност на судија – претседател на суд.
5. Разно.

**Точка 1**

Донесување на одлуки за продолжување на мандатот на судиите кои поднеле изјави за продолжување на мандатот согласно Законот за судови.

За оваа точка од Дневниот ред **Претседатеот на Советот** образложи дека согласно Законот за изменување и дополнување на Законот за судовите (Службен весник на РСМ, бр.96/19) писмена изјава за продолжување на мандатот поднеле судиите Николчо Симонов од Основниот суд Кратово, Милка Таневска од Основниот суд Охрид, Владанка Панчурова Сулејманова од Вишиот управен суд и Сулејман Мемети од Основниот кривичен суд Скопје.

Ги изложи поднесените изјави за секој судија поединечно:

**За судијата Николчо Симонов од** Основен суд Кратово наведе дека е роден на 09.09.1955 година, услови за старосна пензија исполнува на 09.09.2019 година, дека Законот за изменување и дополнување на Законот за судовите (Службен весник на РСМ, бр. 96/19) е стапен во сила на 25.05.2019 година, а изјавата за продолжување на мандатот од судијата е дадена на ден 24.06.2019 година и истата е благовремена.

Врз основа на наведените податоци, а согласно одредбата од чл.-104 ст.2 и ст.3 од Законот за работни односи која предвидува продолжување најдолго до 1 година, **Претседателот на Советот** отвори расправа по предлогот мандатот на Николчо Симонов, судија во Основен суд Кратово да се продолжи до 09.09.2020 година. Откако констатира дека никој не се јави за збор, предлогот го стави на гласање и констатира дека со 12 гласа „За“ е донесено следното

**РЕШЕНИЕ**

Барањето на Николчо Симонов, судија на Основен суд Кратово, **СЕ УВАЖУВА.**

Мандатот судија на Основен суд Кратово се продолжува до 09.09.2020 година**.**

Решението влегува во сила со денот на донесувањето -01.07.2019 година.

**За судијата Милка Танеска од** Основен суд Охрид наведе дека е родена 30.01.1956 година, услови за старосна пензија исполнува на 30.01.2020 година, дека Законот за изменување и дополнување на Законот за судовите (Службен весник на РСМ, бр. 96/19) е стапен во сила на 25.05.2019 година, а изјавата за продолжување на мандатот од судијата е дадена на ден 20.06.2019 година и истата е благовремена.

Врз основа на наведените податоци, а согласно одредбата од чл.-104 ст.2 и ст.3 од Законот за работни односи која предвидува продолжување најдолго до 1 година, **Претседателот на Советот** отвори расправа по предлогот мандатот на Милка Танеска, судија во Основен суд Охрид да се продолжи до 30.01.2021 година. Откакоко нстатира дека никој не се јави за збор, предлогот го стави на гласање и констатира дека со 12 гласа „За“ е донесено следното

**РЕШЕНИЕ**

Барањето на Милка Танеска, судија на Основен суд Охрид, **СЕ УВАЖУВА.**

Мандатот судија на Основен суд Охрид се продолжува до 30.01.2021 година**.**

Решението влегува во сила со денот на донесувањето -01.07.2019 година.

**За судијата Сулејман Мемети од** Основен кривичен суд Скопје наведе дека е роден на 20.01.1956 година, услови за старосна пензија исполнува на 20.01.2020 година, дека Законот за изменување и дополнување на Законот за судовите (Службен весник на РСМ, бр. 96/19) е стапен во сила на 25.05.2019 година, а изјавата за продолжување на мандатот од судијата е дадена на ден 25.06.2019 година и истата е благовремена.

Врз основа на наведените податоци, а согласно одредбата од чл.-104 ст.2 и ст.3 од Законот за работни односи која предвидува продолжување најдолго до 1 година, **Претседателот на Советот** отвори расправа по предлогот мандатот на Сулејман Мемети, судија во Основен кривичен суд Скопје да се продолжи до 20.01.2021 година. Откако констатира дека никој не се јави за збор, предлогот го ставина гласање и констатира дека со 12 гласа „За“ е донесено следното

**РЕШЕНИЕ**

Барањето на Сулејман Мемети, судија на Основен кривичен суд Скопје, **СЕ УВАЖУВА.**

Мандатот судија на Основен кривичен суд Скопје се продолжува до 20.01.2021 година**.**

Решението влегува во сила со денот на донесувањето -01.07.2019 година.

**За судијата Владанка Панчурова Сулејманова** од Виш управен суднаведе дека е родена на 10.02.1956 година, услови за старосна пензија исполнува на 10.02.2021 година, дека Законот за изменување и дополнување на Законот за судовите (Службен весник на РСМ, бр. 96/19) е стапен во сила на 25.05.2019 година, а изјавата за продолжување на мандатот од судијата е дадена на ден 26.06.2019 година и истата е благовремена.

Врз основа на наведените податоци, а согласно одредбата од чл.-104 ст.2 и ст.3 од Законот за работни односи која предвидува продолжување најдолго до 1 година, **Претседателот на Советот** отвори расправа по предлогот мандатот на Владанка Панчурова Сулејманова, судија во Вишиот управен суд да се продолжи до 10.02.2021 година. Откако констатира дека никој не се јави за збор, предлогот го стави на гласање и констатира дека со 12 гласа „За“ е донесено следното

**РЕШЕНИЕ**

Барањето на Владанка Панчурова Сулејманова, судија на Виш Управен суд **СЕ УВАЖУВА.**

Мандатот судија на Виш Управен суд се продолжува до 10.02.2021 година**.**

Решението влегува во сила со денот на донесувањето -01.07.2019 година.

**Точка 2**

Донесување на Одлука за утврдување на престанок на судиска функција поради исполнување на услови за старосна пензија.

За 2-та точка од Дневниот ред **Претседателот на Советот** ги информираше членовите дека до Судскиот совет на РСМ на ден 10.06.2019 година е доставен допис 03-СУ.бр 69/19 од Претседателот на Основен суд Струмица со кој од Советот се бара Василка Василева, судија на Основен суд Струмица да биде разрешена од вршење на судиската функција со навршени 62 години возраст, на нејзино барање. Дополни дека во смисла на чл. 73 ст.1 алинеа 1 од Законот за судовите в.в. со чл. 18 од Законот за пензиско и инвалидско осигурување се исполнети условите за престанок на судиската функција на судијата Василка Василева од Основниот суд Струмица.

Врз основа на изложеното **Претседателот на Советот** констатира престанок на судиската функција на судијата Василка Василева од Основниот суд Струмица.

**Точка 3**

Одлучување по поднесено барање на судија за надомест на патни трошоци.

За 3-та точка од Дневниот ред **Претседателот на Советот** ги информираше **членовите на Советот** дека од страна на судијата Александра Поп Стефанија до Судско буџетскиот совет е доставен допис со кој судијата бара исплата на трошоци за превоз. Дополни дека согласно чл. 21 од Законот за изменување и дополнување на Законот за судовите, (Службен весник на РСМ бр.96/19) Советот е тој кој што одлучува за правото на закупнина и правото на патни трошоци на судиите од кои причини барањето на судијата Александра Поп Стефанија од Судски буџетски совет е проследено до Судскиот совет на РСМ кој треба да донесе одлука. Го образложи барањето наведувајќи дека судијата Александра Поп Стефанија во 2011 година била избрана за судија на Основен суд Неготино. По изборот, во периодот од 03.11.2014 до05.11.2017 година во три последователни наврати судиската функција ја извршувала во Основен суд Скопје 1 Скопје каде била времено упатена со одлуки на Советот. Во периодот додека ја извршувала функцијата судија на Основен суд Скопје 1 Скопје склучила договор за купопродажба на стан во Скопје кој го добила во владение на 02.07.2018 година и во кој во моментот живее. Во меѓувреме сметано од 06.11.2017 година била вратена да ја извршува судиската функција во Основен суд Неготино како матичен суд. Во продолжение наведе дека судијата, нути член на нејзино потесно семејство не поседува имот на подрачјето на општина Неготино, дека судијата живее во Скопје, а судиската функција ја врши во Основен суд Неготиноод кои причини согласно чл. 12 ст.1 алинеа 6 од Законот за платите на судиите и Одлуката за начинот на остварување на правата на судиите утврдени во наведениот закон, судијата Александра Поп Стефанија бара надомест на трошоци за превоз на релација Скопје-Неготино и обратно, во висина на вистинските трошоци за превоз со превозно средство од јавен сообраќај кое овозможува навремено пристигнување и заминување од работа.

Во контекст на изложеното **Претседателот на Советот**предложи Советот да донесе решение со кое на судијата Александра Поп Стефанија ќе и се признае право на надоместок на патни трошоци за превоз нарелација Скопје-Неготино и обратно.

**Претседателот на Советот** отвори расправа по предлогот.

**Заменик претседателот на Советот, Селим Адеми** наведе дека од изјавата издадена од МВР која судијата ја доставува во прилог со барањето видно е дека истата пријавила адреса на живеење во Скопје од кои причини не е јасно како досега барала и и биле исплатувани патни трошоци за патување до Скопје, а сега бара патни трошоци за патување до Неготино.

**Членот на Советот Лидија Каначковиќ** постави прашање каде живее судијата Александра Поп Стефанија.

**Членот на Советот Зоран Караџовски** објасни дека судијата Александра Поп Стефанија е од Охрид, а дека за судија е избрана во Основниот суд Неготино. По изборот за судија во Основниот суд Неготино времено била упатена да суди во Основниот суд Скопје 1 Скопје. Со оглед да во тој период кога времено работела во Основниот суд Скопје 1 Скопје не живеела во Скопја имала поднесено барање за исплата на патни трошоци за патување до Скопје кои и биле одобрени од страна на Судско буџетскиот совет и исплатувани. Во меѓувреме судијата купила стан во Скопје каде се преселила да живее, но поради истек на периодот на времено упатување во Основниот суд Скопје 1 Скопје се вратила да работи и суди во Основен суд Неготино како матичен суд во кој е избрана за судија. Поради наведените причини со оглед на околноста да сега судијата живее во Скопје, а работи во судот во Неготино истата поднела барање за исплата на патни трошоци за релација Скопје – Неготино.

**Претседателот на Советот** откако констатира дека никој повеќе не се јави за збор го стави предлогот на гласање и констатира дека со 12 гласа „За“ е донесено следното

**Р Е Ш Е Н И Е**

На **Александра Поп Стефанија**, судија во Основен суд Неготино и **СЕ УТВРДУВА** правото на надомест на трошоци за превоз како судија којшто живее во една, а работи во друга општина, во висина на вистинските трошоци за превоз со превозно средство од јавен сообраќај, кое овозможува навремено пристигнување и заминување од работа на релација Скопје - Неготино и обратно, сметано од 01.06.2019 година па натаму, се додека ја извршува судиската функција во Основниот суд Неготино.

**Точка 4 е нејавна**

Формирање на комисии на известители по поднесени барања за утврдување на одговорност на судија – претседател на суд.

Пред почетокот на излагањето на 4-та, точка од Дневниот ред со оглед да во истата треба да се формираат комисии за утврдување одговрност на судии кои сеуште активно ја вршат судиската функција и постапуваат по предмети, а со цел заштита на личноста на судиите и нивниот интегритет **Претседателот на советот** наведе дека јавноста е исклучена.

**Претседателот на Советот** констатира дека со формирањето на Комисиите на известители е исцрпена 4-та точка од Дневниот ред и дека ќе се пристапи кон расправа по 5-та точка од Дневниот ред – „Разно“.

**Точка 5**

**Разно**

На почетокот на оваа точка од Дневниот ред **Претседателот на Советот** му даде збор на **заменик претседателот на Советот, Селим Адеми.**

**Заменик претседателот на Советот, Селим Адеми** изјави дека повторно ќе се осврне на барањето поднесено од претседателот на Основен суд Крушево со кое се бара времено упатување на судија во судот во Крушево, појаснувајќи дека во својство на координатор за Основен суд Крушево за ова барање ги информирал членовите на Советот на 311-та седница на Советот одржана на 18.06.2019 година.Повторно го изложи дописот доставен од Претседателот на Основниот суд Крушево наведувајќи декаод страна на претседателот е известен дека судот од 02.07.2019 година ќе остане само со еден судија кој истовремено е и претседател на судот од кои причини се бара времено упатување на судија од друг суд. Дополни дека на претходната седница како координатор на судот добил задача да контактира со Основниот суд Прилеп со цел разгледување на можноста за времено упатување на судија од Основниот суд Прилеп,како најблизок суд во Основниот суд Крушево.

Во продолжение истакна дека од страна на ВД претседателот на Основен суд Прилеп примил известување од кое произлегува дека судијата Зоран Стеваноски кој времено е делегиран во Основен суд Крушево треба да се врати во Основен суд Прилеп, во прекршочното одделение бидејќи претходно функцијата ја извршувал во прекршочно правната област. Наведе дека според наводите од известието во тоа одделение работеле уште двајца судии, судија Љубен Биновски кој истовремено бил и судија на претходна постапка и судијата Јованка Ивановска. По однос на предметите по кои постапуваат наведените судии,**заменик претседателот на Советот Селим Адеми** наведе дека од страна на ВД претседателот на Основен суд Прилеп бил информиран дека судијата Јованка Ивановска заклучно со месец мај во работа имала вкупно 470 предмети, од кои во текот на месец мај решила 67, па сметано од 01.06.2019 година за решавање и останале уште 403 предмети. За судијата Љубен Биновски наведе дека заклучно со месец мај во работа имал 456 прекршочни предмети од кои во текот на месецот решил 53, а за решавање му останале уште 403 предмети, односно исто колку и на судијата Јованка Ивановска. Поради горе изложените причини наведе дека ВД Претседателот на Основен суд Прилеп предложил судијата Љубен Биновски да биде делигиран во Основен суд Крушево.Истакна дека како координатор за Основен суд Крушевого прифаќа предлогот на ВД претседателот на Основен суд Прилеп за времено упатување на судијата Љубен Биноски да суди во Основен суд Крушево имајќи ја при тоа предвид и околноста дека Советот имал досегашна пракса во друг суд да не се делигираат судии од женскиот пол кога имало судии од машкиот пол. Укажа дека станува збор само за предлог, а дека конечната одлуката кој судија да биде времено упатен во Основниот суд Крушево ќе ја донесе Советот при што за него не е спорно да биде делигиран било кој судија.

**Претседателот на Советот** отвори расправа

**Членот на Советот Лорета Горгиева** наведе дека од презентираниот допис произлегува дека ВД претседателот на Основен суд Прилеп за времено упатување во судот во Крушево ги предлага судиите Зоран Стеваноски и Љубен Биноски против кои истовремено има поднесено и барања за утврдување одговорност. Во дополнение изјави дека поаѓајќи од околноста да од доставениот допис призлегува дека предложените судии за времено упатување Љубен Биноски и Јованка имаат ист број предмети во работа не би го прифатила предлогот на ВД претседателот на Основен суд Прилеп за времено упатување на судијата Љубен Биноски.

**Членот на Советот Виолета Богојеска** смета дека ВД претседателот на Основен суд Прилеп во конкретниот случај си дал преголеми овластувања од причини што во вакви случаи е вообичаено пред да се даде предлог за времено упатување на судиај да се свика седница на судиите на која би се изградил став кој судија да се предложи за времено упатување во друг суд кое нешто во конкретниот случај не е сторено. Со оглед да ВД претседателт на Основен суд Прилеп не постапил на наведениот начин изјави дека има дилема по однос на дискреционите овластувања кои ги има претседателот.

**Членот на Советот Гордана Спиреска** наведе дека е спорна околноста што ВД претседателот на Основен суд Прилеп за времено упатување во Основен суд Крушево предлага судија против кого има поднесено барање за утврдување одговорност и кој истовремено е пријавен и како кандидат за претседател на судот во Прилеп.

**Членот на Советот Владе Богданоски** изјави дека има дилема по однос на предлозите на ВД претседателот во смисла на тоа зошто се предлагаат само судии од одделот за прекршоци, а не и судии од други одделенија на судот.

**Заменик претседателот на Советот, Селим Адеми**во контекст на претходните дискусии објасни дека побарал предлог од ВД претседателот на Основен суд Прилеп поаѓајќи од околноста дека тој како претседател го води судот и е во тек со динамиката на работењето и динамиката на предметите, врз основа на што и најдобро знае со упатување на кој судија судот во Прилеп најмалку ќе биде оштетен. Во продолжение ги објасни дилемите изнесени од страна на останатите членови на Советот кои се јавија за дискусија наведувајќи дека бил запазен формалниот аспект во смисла на одржување на седница на судии, која била одржана при што на истата никој од судиите доброволно не се пријавил да биде времено упатен да суди во Основен суд Крушево. По однос на дилемата зошто не се предлага судија од друг оддел, ане само од одделот за прекршоци наведе дека Основниот суд Прилеп е суд со голема надлежност од кои причини не е исто од кој оддел ќе се предложи судија за времено упатување во друг суд. Дополни дека се работи за итна процедура зошто на 02.07.2019 година Основниот суд Крушево останува само со еден судија кој е претседател, а дека на истиот датум во Основниот суд Прилеп во прекршочното одделение ќе се врати судијата кој претходно бил времено упатен така што прекршочното одделение во Основен суд Прилеп ќе биде во комплетен состав. Наведе дека од тие причини како координатор за Основен суд Прилеп се согласил со предлогот на ВД претседателот на Основен суд Прилеп дотолку повеќе што се работело за лице од мапки пол, а во контекст на ставот на Советот времено да не се упатуваат судии од женски пол. Истакна дека за него како координатор не е проблем некој од останатите членови на Советот да даде свој предлог одреден судија да биде времено упатен да суди во Основен суд Крушево .

**Членот на Советот Зоран Караџовски** наведе дека согласно одредбите од Законот за изменување и дополнување на Законот за судовите, судијата Зоран Стеваноски од Основен суд Прилеп не може да биде повторно упатен да суди во друг суд во наредните 5 години, дека за еден ден сметано од денес 01.07.2019 година, кога се одржува седницата на Судски совет на РСМ, Основниот суд Крушево ќе остане само со еден судија и дека судијата кој останува во Основен суд Крушево и кој истовремено е претседател на судот е граѓански судија. Врз основа на наведеното смета дека во Основниот суд Крушево времено треба да се упати судија кривичар.

**Претседателот на Советот** откако констатира дека никој повеќе не се јави за збор го стави на гласање предлогот на координаторот за Основен суд Прилеп, **заменик претседателот на Советот, Селим Адеми**, Љубен Биноски, судија на Основен суд Прилеп да биде времено упатен да суди во Основен суд Крушево.

По гласањето **Претседателот на Советот** констатира дека со 11 гласа „За“ е прифатен предлогот на координаторот за Основен суд Прилеп, заменик претседателот на Советот, Селим Адеми и дека е донесено следното

**Р Е Ш Е Н И Е**

**Љубен Биноски,** судија на Основен суд Прилеп, времено се упатува за вршење на судиската функција во Основниот суд Крушево, сметано од 03.07.2019 година, најдолго за период од 1 (една) година од денот на упатувањето.

За упатувањето дa се извести претседателот на Основен суд Прилеп и претседателот на Основен суд Крушево.

**Претседателот на Советот** констатира дека седницата е завршена во 11,20 часот.

**СУДСКИ СОВЕТ НА РЕПУБЛИКА СЕВЕРНА МАКЕДОНИЈА**

**Претседател,**

**Киро Здравев**

**Изработил:**

**Државен советник:** Емилија Николиќ

**Генерален секретар:** Анита Андоноска

,